David Ferrie

David William Ferrie (28. maaliskuuta 1918 Cleveland, Ohio – 22. helmikuuta 1967 New Orleans, Louisiana) oli yhdysvaltalainen lentäjä ja antikommunisti, jonka New Orleansin piirisyyttäjä Jim Garrison väitti osallistuneen presidentti John F. Kennedyn murhan salaliittoon.

Ferrien väitettyä roolia Kennedyn murhassa tutkittiin eri viranomaisten toimesta useita kertoja vuosina 1963–1979, mutta vahvoja todisteita hänen osallisuudestaan ei löydetty.

Elämä
Ferrie syntyi 28. maaliskuuta 1918 Clevelandissa Ohiossa. Hän kärsi pälvikaljuudesta ja käytti erikoista punaista peruukkia ja liimattuja kulmakarvoja.  

Ferrie opiskeli papiksi katolisessa seminaarissa, mutta keskeytti opinnot "henkisestä epävakaudesta" johtuen. Yliopisto-opintojen jälkeen Ferrie sai lentolupakirjan ja opetti koulussa ilmailua. Hänen irtisanottiin opettajan virasta hänen vietyä oppilaansa vierailulle bordelliin.  

Ferrie aloitti työskentelyn lentäjänä Eastern Air Lines -lentoyhtiölle New Orleansin kaupungissa vuonna 1951. Hänen pidätettiin kaksi kertaa teini-ikäisiin poikiin kohdistuneista seksuaalirikoksista ja irtisanottiin työstään elokuussa 1961.   

Ferrie oli antikommunisti ja liittyi Fidel Castron vastaisiin järjestöihin New Orleansissa 1960-luvun alussa. Lentäjän toimesta potkut saatuaan Ferrie alkoi työskennellä yksityisetsivä Guy Banisterille, joka oli ollut FBI:n agentti ja New Orleansin poliisilaitoksen apulaispäällikkö. He työskentelivät yhdessä mafiapomo Carlos Marcellon asianajajan kanssa yrittäen pysäyttää Marcellon karkottamisen Guatemalaan.

Väitetty osallisuus Kennedyn salamurhaan 
Kennedyn murhaa seuraavana päivänä, 23. marraskuuta 1963, Jack Martin, osa-aikainen yksityisetsivä ja poliisin ilmiantaja, kertoi New Orleansin syyttäjänvirastolle, että Ferrie saattoi olla Lee Harvey Oswaldin apuna murhassa.  Martin ilmoitti, että hän epäili Ferrien tunteneen Oswaldin jo jonkin aikaa ja että Ferrie saattoi aikoinaan olla Oswaldin esimies New Orleansin siviililentopartion ryhmässä. Martin väitti seuraavaksi 25. marraskuuta FBI:lle, että Ferrie oli saattanut auttaa Oswaldia kiväärin hankkimisessa ja kouluttaa häntä ampumaan sillä. Martin väitti myös, että Ferrie pystyi hypnotisoimaan Oswaldin.

Ferrie ilmoittautui 25. marraskuuta piirisyyttäjänvirastolle, jossa hänet pidätettiin epäiltynä osallisuudesta salamurhaan. Myöhemmin New Orleansin paikallisten viranomaisten, FBI:n ja salaisen palvelun kanssa käydyissä haastatteluissa Ferrie kiisti tunteneensa Oswaldin tai olleensa osallisena Kennedyn murhassa. Vuonna 1993 julkaistu valokuva Ferrien siviililentopartioryhmästä vuodelta 1955 osoittaa, että Ferrie ja Oswald osallistuivat ryhmän toimintaan samaan aikaan, mutta kuvan julkaisseen TV-ohjelman tuottajan mukaan tämä ei todista, että miehet olisivat olleet keskenään tekemisissä vuonna 1963. 

FBI:n ja salaisen palvelun Ferrieta koskeva tutkinta päättyi muutamaa päivää myöhemmin. Salaisen palvelun raportissa todettiin, että Jack Martinin antamat tiedot eivät olleet luotettavia. Raportissa todettiin edelleen, että 26. marraskuuta 1963 FBI oli ilmoittanut salaiselle palvelulle, että Martin oli myöntänyt, että hänen kertomuksensa olivat "mielikuvituksen tuotetta". Ferrieta koskeva tutkinta lopetettiin, koska häntä vastaan ei ollut todisteita.

Ferrien osallisuutta Kennedyn murhaan tutki uudestaan New Orleansin piirisyyttäjä Jim Garrison vuonna 1966. Ferrien, Banisterin ja Castron vastaisten järjestöjen välisten yhteyksien vuoksi Garrison oli vakuuttunut siitä, että Kennedyn salamurhan takana oli oikeistolainen salaliitto. Garrison uskoi, että Ferrie oli palkattu lentämään salamurhaajat pois Dallasista murhan jälkeen. Ferrie kertoi, että hän kävi Texasissa murhapäivänä, mutta hän sanoi ajaneensa Houstoniin, ei Dallasiin, katsomaan siellä sijaitsevaa jäähallia ja tutkimaan mahdollisuutta avata jäähalli New Orleansissa. 

Helmikuussa 1967 Ferrie kutsui Garrisonin tutkimusta sanomalehtihaastattelussa "täydelliseksi ajanhukaksi". Neljä päivää myöhemmin Ferrie löydettiin kuolleena asunnostaan. Garrison väitti, että Ferrie oli riistänyt itseltään hengen. Ruumiinavaus osoitti kuitenkin, että hän kuoli aivoverenvuotoon. Ferrien kuoleman jälkeen Garrison väitti, että Ferrie, neworleansilainen liikemies Clay Shaw ja Oswald olivat suunnitelleet salaliittoa Ferrien asunnossa. Shaw kiisti koskaan tavanneensa Ferrieta tai Oswaldia, ja hänet todettiin syyttömäksi presidentin murhaan oikeudenkäynnin jälkeen vuonna 1969.  

Vuonna 1979 Yhdysvaltain edustajainhuoneen salamurhakomitea totesi Kennedyn murhaa koskevassa loppuraportissaan, että Oswald, joka oli asunut New Orleansissa kesällä 1963, oli ottanut yhteyttä Castron vastaisiin kuubalaispakolaisiin ja "ilmeisesti" Castron vastaiseen aktivistiin Ferrieen, mutta Ferriella ja Oswaldilla saattoi myös olla ystävyyssuhde, joka ei liittynyt Kuubaan.

Ferrie populaarikulttuurissa
Oliver Stonen vuonna 1991 ilmestyneessä elokuvassa JFK – avoin tapaus David Ferrieta näyttelee Joe Pesci.

Vuoden 2019 elokuvassa The Irishman David Ferrieta näyttelee Louis Vanaria.

Lähteet

Aiheesta muualla 

John F. Kennedyn salamurha
Vuonna 1918 syntyneet
Vuonna 1967 kuolleet
Yhdysvaltalaiset lentäjät